“የኢህአዴግን ውህደት የሚቃወሙት ስልጣኔን አጣለሁ የሚል ስጋት ያለባቸው ናቸው” አቶ ያረጋል አይሸሽም
አዲስ አበባ፡- የኢህአዴግን ውህደት የሚቃወሙ ስልጣናቸውን በብቃት፣ በአቅም እና ለህዝብ ባላቸው ተቀባይነት አግኝተነዋል ብለው የማያምኑ፣ ውህደት ከመጣ ብቃት መመዘኛ ስለሚሆን ስልጣኔን አጣለሁ የሚል ስጋት ያለባቸው እንደሆኑ ተጠቆመ፡፡ የቀድሞው የቤኒሻንጉል ጉሙዝ ርዕሰ መስተዳድር አቶ ያረጋል አይሸሽም በተለይ ከአዲስ ዘመን ጋዜጣ ጋር በነበራቸው ቆይታ እንደተናገሩት፤ የኢህአዴግ የውህደት ሃሳብ አሁን የመጣ አይደለም፡፡ ከ1996 ዓ.ም ጀምሮ ጉባኤ በተዘጋጀባቸው መድረኮች ሁሉ ሲነሳ የነበረ ነው፡፡ በወቅቱ “ጊዜው ገና ነው” ከማለት ውጪ ውህደት አያስፈልግም የሚል ተቃውሞ ተነስቶ አያውቅም፡፡ እንደአሁኑ ፌዴራሊዝምን ይደፍቃል፣ ይጨፈልቃል የሚል ሃሳብ አልነበረም፡፡“አሁን ውህደቱን የሚቃወሙ እና በጥርጣሬ የሚያዩ ፓርቲዎች በፊት ውህደቱን ይደግፉት ነበር” የሚሉት አቶ ያረጋል፤ የውህደቱ ተቃዋሚዎች በብቃት፣ በአቅም እና ለህዝብ ባላቸው ተቀባይነት ስልጣን አለማግኘታቸው የሚያሳስባቸው ናቸው፡፡ አንዳንዶች ደግሞ እንዲሁ መቃወምን በመፈለግ ብቻ ሲሆን፤ “በእኛ የስልጣን ዘመን ያልተካሄደ ውህደት አሁን መካሄድ የለበትም” የሚል መነሻ ያላቸውም እንደማይጠፉ ጠቁመዋል፡፡አዲስ ዘመን ጥቅምት 21/2012